ธปท.ประกาศให้แบงก์ปิดทำการในจุดเสี่ยงได้ทันที
ธปท.ออกประกาศให้ธนาคารพาณิชย์สามารถหยุดทำการได้อัตโนมัติตามส่วนราชการใกล้เคียง
12 มี.ค. 2553

ธปท.ออกประกาศให้ธนาคารพาณิชย์สามารถหยุดทำการได้อัตโนมัติตามส่วนราชการใกล้เคียง
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศ (ธปท.) ได้ออกประกาศให้สถาบันการเงินทุกแห่งให้พิจารณาหยุดทำการสาขาของธนาคารได้เป็นการชั่วคราว สืบเนื่องจากมีเหตุการณ์ชุมนุมของกลุ่มประชาชนจำนวนมากในพื้นที่กรุงเทพมหานครช่วงวันที่ 12-23 มี.ค.นี้ ซึ่งอาจก่อให้เกิดการจราจรติดขัดเป็นอย่างมาก จนอาจทำให้ประชาชนสัญจรไม่สะดวก และเหตุการณ์ดังกล่าวอาจนำไปสู่ความไม่เป็นปกติ  ธปท.จึงขอเรียนให้สถาบันการเงินปฏิบัติการได้ทันที ดังนี้
ในด้านการบริการของสถาบันการเงิน หากรัฐบาลสั่งให้หน่วยงานราชการปิดทำการ ณ วันเวลาใด และในพื้นที่ใด ก็ขอให้สถาบันการเงินพิจารณาหยุดทำการสาขาในพื้นที่นั้นเป็นการชั่วคราวได้ทันที สำหรับสำนักงานใหญ่ จะปิดทำการเฉพาะธุรกิจที่ติดต่อกับประชาชนก็ได้ แต่ในส่วนของธุรกรรมตลาดการเงิน และระบบการชำระเงิน ขอให้เปิดดำเนินการ นอกจากนี้ สถาบันการเงินสามารถพิจารณาปิดสาขาที่มีความเสี่ยงได้ทันที แม้ว่าจะไม่อยู่ใกล้เคียงกับหน่วยงานราชการก็ตาม โดยแจ้งให้ธนาคารแห่งประเทศไทยทราบได้ในภายหลัง
ด้านการดำเนินงานของธนาคารแห่งประเทศไทยเอง ในกรณีที่เกิดภาวะไม่ปกติ ธปท.จะเปิดดำเนินการเฉพาะธุรกรรมในตลาดการเงินและระบบการชำระเงิน รวมถึงการเคลียริ่งเช็ค ระบบบาทเน็ต เพื่อไม่ให้ส่งผลกระทบต่อระบบการเงินของประเทศเท่านั้น
ทั้งนี้ การประกาศข้างต้นให้ถือปฏิบัติตั้งแต่ 12 มี.ค.นี้เป็นต้นไป